*Tämä artikkeli käsittelee tositelevisiosarjaa. Satuhäät on myös elokuva.*

**Unelmahäät** (aiemmin **Satuhäät**) on suomalainen tositelevisiosarja, jossa seurattiin naimisiin menevien pariskuntien häävalmisteluja ja -juhlia. Jokaisessa jaksossa kuultiin myös pariskuntien rakkaustarina. Sarjan ensimmäinen tuotantokausi esitettiin vuonna 2005, ja viimeisin, yhdestoista kausi alkoi maaliskuussa 2016. Parhaimmillaan sarjalla on ollut yli puoli miljoonaa katsojaa.

Sarjaa esitettiin vuosina 2005–2016 Yle TV2:lla, ja se jatkui samalla formaatilla helmikuussa 2018 TV5-kanavalla *Unelmahäät*-nimellä.

Tuotantokaudet
--------------

*Pääartikkeli: Luettelo televisiosarjan Satuhäät jaksoista*
Sarjan ensimmäinen tuotantokausi alkoi 25. helmikuuta 2005. Viimeisin Ylellä nähty, 11. tuotantokausi alkoi 28. maaliskuuta 2016. Ensimmäisen kymmenen tuotantokauden aikana seurattiin yhteensä 111 parin häitä. 12. tuotantokausi alkoi TV5:llä 26. helmikuuta 2018.

Tuotanto
--------

Sarjan ideoivat alun perin Filmaattiset Oy:n Juha-Pekka Ristmeri ja Ylen Timo Suomi. Yhdentoista tuotantokauden aikana sarja muuttui paljon. Kahden ensimmäisen tuotantokauden aikana ohjelma keskittyi hääjuhlaan, kunnes tuottaja Ristmeri halusi siihen mukaan laajemman perspektiivin. Alettiin kiinnittää enemmän huomiota valittaviien parien kiinnostavuuteen. Sen jälkeen sarja keskittyykin naimisiin menevän pariskunnan tarinaan. Kuvattavat parit saivat palkkion, mutta ohjelma ei kustantanut häitä.

Kuvaajat ja toimittaja-ohjaaja seurasivat pareja tiiviisti ennen häitä. Ohjelman tekijät saivat tietoonsa kaikki tärkeät päivämäärät, kuten pukujen sovitukset ja juhlapaikan valinnan. Monesti kuvaajat ystävystyivät kuvattavien kanssa. Materiaalia kuvattiin jaksoa kohden noin kymmenen päivän ajan. Kun materiaalia oli tarpeeksi, ohjaaja-käsikirjoittaja etsi siitä laajempaa kaarta ja mielenkiintoisia yksityiskohtia. Käsikirjoitus tehtiin "näytelmämuotoon". Toisinaan pariskunnat pyysivät jotakin kohtausta poistettavaksi valmiista jaksosta, mutta tekijät sanoivat suostuvansa vain selkeiden asiavirheiden poistamiseen.

Ohjelman tunnus kausina 1-11.
Alkuvuosina ohjelmaa syytettiin toisinaan sensaationhakuisuudesta. Käsikirjoittajana 10. ja 11. tuotantokausilla toimineen Timo Järvelän mukaan ohjelmassa ei enää pyritty "raflaavuuteen". Ensimmäisellä tuotantokaudella ohjelmaa juonsi Heidi Kyrö ja toisella tuotantokaudella Satu Ruotsalainen. Kolmannella tuotantokaudella luovuttiin juontajasta ja siirryttiin spiikkeriin. "Rakkauden äänenä" toimi 2008–2016 vuosina Ola Tuominen.

Sarjassa on tehty myös "mitä heille kuuluu nyt?" -jaksoja, joissa vierailtiin sarjassa aiemmin vihittyjen parien luona. *Ilta-Sanomat* teki vuonna 2016 selvityksen siitä, kuinka moni 111 pariskunnasta on edelleen yhdessä. 72:sta tavoitetusta pariskunnasta 49 oli vielä yhdessä.

Sarjan 11. kaudelle haki yhteensä 120 paria, joista valittiin kymmenen.

Yksi toistuva elementti sarjassa oli juuri ennen vihkimistä taustalla soinut Enyan "Orinico Flow" -kappale.

Vastaanotto
-----------

*Satuhäät* palkittiin vuoden 2015 Kultainen Venla -palkinnolla seurantareality-kategoriassa.

Sarjan lopettaminen ja jatko
----------------------------

2015 Yle teki päätöksen Satuhäät-ohjelman lopettamisesta. TV5 hankki vuonna 2017 esitysoikeudet sarjaan ja Satuhäät-ohjelma alkoi samoilla tekijöillä, mutta uudella *Unelmahäät* -nimellä 26. helmikuuta 2018.

Lähteet
-------

1. 1 2 3  Reinikainen, Hanna: Ohjaaja kertoo Satuhäiden toteutumattomista jaksoista: Eroja ja kesken kuvausten karanneita sulhasia *Helsingin Sanomat*.  20.12.2014. Viitattu 24.4.2016.
2. ↑  Parit 2005 (Arkistoitu – Internet Archive)
3. ↑  Satuhäiden uudet parit selvillä: Kuokkavieraita, yllätysvauva ja naisseikkailuja
4. 1 2 3  IS:n jättiselvitys: Näin kävi 72:lle Satuhäät-parille – kestikö rakkaus? *Ilta-Sanomat*.  24.4.2016.  Arkistoitu 25.4.2016. Viitattu 24.4.2016.
5. 1 2 3 4  Vuorela, Ulla: Kuinka tehdään Satuhäät? *yle.fi*.  20.1.2011. Viitattu 24.4.2016.
6. 1 2  Satuhäät - suomalaisia rakkaustarinoita *yle.fi*. Viitattu 24.4.2016.
7. 1 2  Mykkänen, Erkka: Satuhäät-sarjan uudet jaksot alkavat *HS.fi*.  26.3.2016. Viitattu 8.4.2016.
8. ↑  Vehmas, Ilona: Kultainen Venla -voittajat 2015: Yleisön suosikkiohjelma on Suomen huutokauppakeisari *Iltalehti*.  15.1.2016. Viitattu 24.4.2016.
9. ↑  Legendaarinen Satuhäät on nyt Unelmahäät: ohjelman kesto lyhenee, mutta Enyaa ei ole unohdettu *iltalehti.fi*. Viitattu 25.1.2018.